Η κρεατόσουπα της Άπω Ανατολής (με σόγια, τζίντζερ και μανιτάρια)
Πικάντικη, πλούσια σούπα με μοσχάρι, μανιτάρια τζίντζερ και πιπερια τσίλι.
1 ½ κιλό μοσχαρίσιος σβέρκος, κομμένος σε μέτρια κομμάτια (με το κόκαλο), 2 σκελίδες σκόρδου, καθαρισμένες, λιωμένες, 1 ξερό κρεμμύδι, χοντροκομμένο, 4 μέτρια καρότα, σε χοντρές ροδέλες, 1 ολόκληρο ντοματάκι κονσέρβας, χοντροκομμένο, 200 γρ. μανιτάρια σιτάκε, σε φέτες (λέγονται και λεντινούλες και τα βρίσκουμε φρέσκα - σε λίγα σούπερ μάρκετ- από την ευβοιώτικη εταιρεία Δίρφυς. Μπορούμε όμως να χρησιμοποιήσουμε και 30 – 40 γρ. ξερά, που βρίσκουμε σε deli και ασιατικά μαγαζιά. Τα μουλιάζουμε πρώτα σε νερό μέχρι να μαλακώσουν και τα στραγγίζουμε) ή 200 γρ. πορτομπέλο, σε φέτες, 20 γρ. τζίντζερ φρέσκο, τριμμένο, 1/2 - 1 μικρή πιπεριά τσίλι (ή όσο καυτερό μάς αρέσει) ή ½ κουτ. γλυκού μπούκοβο, 2 μέτρια πράσα, σε μέτριες ροδέλες, 2 μέτριες πατάτες, κυδωνάτες, 1 κουτ. σούπας σάλτσα σόγιας, 50 ml ελαιόλαδο, αλάτι, φρεσκοτριμμένο πιπέρι, 4 - 6 αυγά, βρασμένα μελάτα (προαιρετικά), 1 φρέσκο κρεμμυδάκι, ψιλοκομμένο, το ξύσμα από 1 μικρό λεμόνι
Για να φτιάξουμε κρεατόσουπα της Απω Ανατολής, σε μια βαθιά κατσαρόλα με άφθονο νερό που κοχλάζει ρίχνουμε το μοσχάρι και το βράζουμε για περίπου 15 λεπτά, ξαφρίζοντας συνεχώς. Αποσύρουμε και αφήνουμε το μοσχάρι μέσα στο ζεστό νερό για περίπου 5 λεπτά. Στραγγίζουμε το κρέας και το βάζουμε σε μια κατσαρόλα με 2 ½ λίτρα νερό, το λάδι και αλατοπίπερο. Βράζουμε σε μέτρια φωτιά για περίπου 1 ώρα μέχρι να μισομαλακώσει. (Αν θέλουμε η σούπα μας να έχει λιγότερο λίπος, σουρώνουμε σε αυτήν τη φάση το ζωμό και τον βάζουμε στην κατάψυξη για περίπου 15 - 20 λεπτά, ώστε να παγώσει το λίπος στην επιφάνεια και να το αφαιρέσουμε εύκολα με ένα κουτάλι). Ρίχνουμε το ζωμό, το μοσχάρι και τα υπόλοιπα υλικά για τη σούπα στην κατσαρόλα και συνεχίζουμε το μαγείρεμα για άλλη 1 ώρα, μέχρι να μαλακώσουν καλά. Αποσύρουμε και βγάζουμε το μοσχάρι σε ταψάκι. Το ξεψαχνίζουμε και το κόβουμε σε μικρά κομμάτια, που ξαναρίχνουμε στη σούπα. Ανακατεύουμε και σερβίρουμε στα πιάτα. Μοιράζουμε στη σούπα τα αυγά μελάτα, αν βάλουμε, το φρέσκο κρεμμυδάκι και το ξύσμα και σερβίρουμε.
Αυγά,Μανιτάρια,Μοσχάρι